વાઘાણીએ જણાવ્યુ હતુ કે, આ એ જ ગુજરાત વિરોધી સૈફૂદ્દિન સોઝ છે કે જેમણે નર્મદા બંધની ઉંચાઇ વધારવા માટેની બેઠકમાં તેનો વિરોધ કરીને તેની વિરૂધ્ધમાં મત આપ્યો હતો. તત્કાલિન મુખ્યમંત્રી અને હાલના વડાપ્રધાન નરેન્દ્ર મોદીએ તેની સામે ૫૧ કલાકના ઉપવાસ કર્યા હતા. કોંગ્રેસના કહેવાતા નિવેદનબાજ નેતાઓ સેફૂદ્દિન દ્વારા કરવામાં આવેલ સરદાર સાહેબના અપમાનનો શા માટે વિરોધ નથી કરી રહ્યા ? છાસવારે ટ્વીટરનો આસરો લઇને તથા અવારનવાર રાજકીય પંચાયતોના ઓઠા હેઠળ ગુજરાતમાં જાતિવાદ અને વર્ગવિગ્રહનું ઝેર ફેલાવનાર અને સરદાર સાહેબના નામનો દુરૂપયોગ કરનારા તત્વો આ મુદ્દે ક્યાં છુપાઇને બેઠા છે ? શા માટે એકપણ હરફ સુધ્ધા ઉચ્ચારેલ નથી તેનો ગુજરાતની જનતા જવાબ માંગે છે.